TV Inter

TV Inter AS, etablert i 1992, er et norsk aksjeselskap som produserer kristne TV-programmer. Programmene har blitt (blir) sendt over NRK1 og TV 2. TV Inter er et av fellestiltakene i pinsebevegelsen i Norge.
Egil Svartdahls programmer Søndagsåpent og TV-pastoren, sendt på TV 2, er de mest kjente produksjonene. 
Filadelfia Oslo eier 55% av aksjene i selskapet; Mediehuset, 35% og stiftelsen TV Inter Norge, 10% (tall fra 2007). TV Inters inntekter er hovedsakelig frivillige gaver fra menigheter og enkeltpersoner. Hovedkontoret ligger i Oslo, og daglig leder var under oppstarten Ragnar Sjølie, senere Willy Ludvigsen, og i dag er Einar Matre daglig leder.


== Historie ==
Stiftelsen TV Inter Norge ble stiftet 16. februar 1987. Formålet var å «… drive evangelisering i Norge og andre land gjennom TV og video og virksomheter beslektet med dette.»   
Pinsemenigheten Filadelfia Oslo startet i med lokal-TV i Oslo, under navnet Filadelfia TV vinteren 1990–1991. Det var Ragnar Sjølie og Egil Svartdahl som begynte produksjonen av de første lokal-TV-programmene i 1991 på oppdrag av Filadelfiakirken Oslo. I september 1991 ble det første programmet produsert og sendt over lokal-TV i Oslo. Det var programmet Under åpen himmel.I 2010 produserte TV-inter barnetv-serien Fride på Skipet for NRK Super. Serien følger Fride Tvedt om bord i sykehusskipet MS "Africa Mercy". Fride på Skipet ble en av de mest populære Barne-TV-seriene fra perioden, og nådde med 186.000 ukentlige seere flere enn Fantorangen og Dyrestien på NRK Super. Redaksjonssjef i NRK Super Trond Storaa kommenterte om serien at "Flertallet i Norge er kristne enten man er troende eller ikke og da må man kunne vise barn og familier som lever i en tro. Jeg tror det er mange som ber en aftenbønn slik som Fride og familien hennes, uten å ha en sterk tro".


== Visjon ==
TV Inter uttrykker i sin visjon at de «tror på viktigheten av å skape møteplasser for samtale om tro og verdier» og at dette kan gjøres med TV som media. Målet er å bryte ned fordommer mot kristen tro og personen Jesus, samtidig som de ønsker å bygge bro mellom kirken og de som befinner seg i kirkens ytterkant.


== Produksjonene ==
Under åpen himmel. Programleder var Egil Svartdahl. Programmet ble etterhvert sendt på flere lokal tv-stasjoner i Norge. Programmet ble sendt 1991 – 1993.
Gudesens Conditori ble produsert i 72 episoder, fram til 1995. Egil Svartdahl var både konditor og programleder.
Nåde den som tror ble produsert i 1995 og 1996. Programledere var Per Anders Nordengen, Sunniva Gylver og Espen Sletner.
Sanger fra Bedehusland var et sang og musikkprogram. Einar Matre var programleder og musikalsk leder var Martin Alfsen. Serien ble produsert i ni programmer og sendt over NRK1.
Deilig er jorden (TV-serie) ble produsert i 1996 – 1997. Prest og programleder var Sunniva Gylver.
Syng Ut var sang og musikkprogram produsert i 1997 – 1998, under ledelse av Tore Aas.
Programleder Egil Svartdahl og pianist Stephen Ackles lager noen program i 1998 – 1999.
Søndagsåpent ble laget i over 100 programmer fra 1999 til 2004. Her reiser Egil Svartdahl rundt i Norge på leting etter Jesus og spor av tro.
Reisen til julen i 2004
Et himla liv handlet om norske misjonærers arbeidsdag ut på en misjonsstasjon i Mali (2005).
Påskevandring i 2005
Maina Sofie og jakten på Gullreinen i 2005
TV-pastoren ble påbegynt i 2005.  Egil Svartdahl er Tv-pastor, sjelesørger og åndelig veileder.
Fride på skipet, dokumentarserie som gikk på Barne-TV på NRK Super våren 2010.


== Referanser ==


== Kilder ==
TV Inter – 15 år i evangeliets tjeneste. Jubileumsavis, 2006.
www.tvinter.no – TV Inter


== Eksterne lenker ==
TV Inter